Bivši predsjednik SAD-a Bill Clinton hvalio se mnogim vrlinama, ali među njima nije bila vjernost svojoj supruzi Hillary Clinton, državnoj tajnici SAD-a u prvom mandatu predsjednika Baracka Obame. Clinton nije odolio čarima mlade zaposlenice Bijele kuće Monice Lewinsky. Morao je naciji priznati da se s njom upustio u, kako je to nazvao, nepriličan odnos. Riječ je o oralnom seksu koji je zakonom zabranjen u pojedinim američkim državama, ali ne i u onoj u kojoj se dogodio. Neugoda za američkog predsjednika bilo je pokretanje postupka njegova opoziva pred Senatom. Zbog oralnog seksa s Monicom Lewinsky? Zbog narušavanja ugleda SAD-a? Ne.

Senat je raspravljao o njegovu opozivu na temelju optužbe da je lagao naciji jer je isprva tvrdio da s Monicom nema baš ništa, te optužbe da je zloupotrijebio svoju moć koja proizlazi iz političke pozicije.

Dvije trećine američkih senatora proglasilo je Clintona nevinim. On je zadržao fotelju u Bijeloj kući do kraja mandata. Izvanbračni seks američkog predsjednika nije tretiran kao grijeh. Monica Lewinsky odala se nakon skandala karijeri. Magistrirala je psihologiju, postala zaštitno lice u marketingu dijetnih proizvoda, radila na televiziji i preselila se u London. Seks s oženjenim muškarcem nije tretiran kao grijeh.

Hrvatsku javnost, gladnu i žednu takvih skandala, pogodio je seks-skandal direktorice prodaje na Hrvatskoj radioteleviziji i visokopozicioniranog člana SDP-a. Skraćena verzija duge priče kaže da je ljubomorni muž HRT-ove direktorice prijetio spomenutom SDP-ovcu da će razotkriti seksualnu aferu svoje supruge s njim, a SDP-ovac je sve to prijavio Državnom odvjetništvu , tvrdeći da on nema baš ništa s tom ženom, a kamoli s aferom.

Direktorica HRT-a je istodobno s pomaljanjem priče u javnosti suspendirana s direktorske pozicije na koju je imenovana nekoliko tjedana ranije i zabranjen joj je ulazak u zgradu HRT-a. Zašto? Zbog seksualne afere? Javna televizija potrudila se objasniti da su je suspendirali zbog sumnje o povredi radne obveze iz područja poslovanja te obrazložili da to mogu učiniti ako zaključe da zaposlenik može prouzročiti štetu ugledu i poslovanju tvrtke za koju radi.

Ostali smo uskraćeni za objašnjenje o tome što je nesretna direktorica zaista učinila da je zaradila suspenziju. Seks može biti grijeh ako se koristi kao valuta za plaćanje dobara i usluga poput ostvarenja karijernog napretka, pa i dobivanje direktorskog posla. Seks može biti grijeh ako se koristi kao valuta u svrhu utjecanja na donositelje odluka.

Seks može biti grijeh ako njime plaćate nešto što ne možete platiti novcem, a ni inače ne bi smjelo biti na prodaju.

Dok god na HRT-u detaljno ne objasne zašto su suspendirali svoju direktoricu, prije će biti da su oni narušili njezin ugled nego da je ona narušila ugled HRT-a.